**Наставна јединица**: Избор из Андерсенових бајки - Ружно паче

**Тип часа**: обрада

**Уводни део часа**: Појам бајке. Шта су бајке? Ко ,,живи,, у бајкама? Да ли Вам је неко читао бајке када сте били мали? Коју бајку највише волите? Које бајке смо до сада радили? Које сте бајке учили у немачкој школи?

Погађање имена бајки - Игра Пантомима

Наставник задаје име бајке старијим ученицима из групе, који ,,говором тела,, асоцираају на назив бајке, док ученици предшколске групе, првог и другог разреда погађају ( Задаци по слободном избору наставника Принцеза на зрну грашка, Царево ново одело, Мала принцеза, Мала сирена, Оловни војник...)

**Главни део часа:**

Најава бајке – пуштање инсерта из цртаног филма ,, Ружно паче٬٬.Ученици имају задатак да препознају који се цртани филм приказује.

Наставник записује наслов наставне јединице на таблу:

Избор из Андерсенових бајки - Ружно паче.

- Изражајно читање бајке

- Тумачење непознатих речи. Ученик који не зна значење неке речи прво чита реченицу у којој се та реч налази како би схватио значење речи из контекста реченице.Уколико у томе не успе,следи тумачење наставника.

- Разговор о Ханс Андерсену

- Подела бајке на целине

У сарадњи са наставником одређују се мотиви бајке. Наставник упућује ученике на то да прича о невољама и патњама малог лабуда који се грешком излегао у пачјем гнијезду уједно прича причу о свима који су одбачени, несхваћени и разочарани јер су другачији, да сви треба да имамо разумевање за различитост, да се односимо према другима онако како би волели да се људи односе према нама...

Говорна вежба - анализа бајке: О чему се говори у бајци? Ко су глави а ко споредни ликови у бајци? Које особине одликују пачиће ? Које особине одликују мама патку? Шта би саветовао своју мајку после прочитане бајке „Ружно паче” ? Ко је у у бајци учинио добро дело? На који начин? Да ли вас је неки део у бајци растужио или наљутио? Који? Који део вас је забринуо а који учинио срећним? Како се бајка завршава?

Предшколска група и ученици који нису савладали писање добијају задатак Илустрација бајке или бојанке са темом бајке.

Ученици који су савладали писање, записују ликове и мотиве на табли: Мајка, Паче ( пачићи ), Помоћ ( добро дело),Ружно,лепо,преображај... И док најмлађи илуструју или боје бајку, иста група прелази на рад у пару где разговарају о мотивима бајке. Овај облик рада захтева не само размену информација већ и пружање међусобне помоћи поготово када је у питању фонд речи и показао се као врло ефикасан поготово ако је хетерогена група у којој ученици имају различите нивое предзнања и познавања језика.

Сваки пар добија по један лик, мотив, о коме на наставном листићу у прилогу записују ставове ,,за и против,, ( нпр. мајка патка се одриче свог последњег пачета - „ружног пачета” и напушта га или пачићи су одбацили свог брата зато што се разликовао од њих..Ако оправдаваш и ако не оправдаваш њен-њихов поступак, образложи зашто и изнеси став...) после чега се прелазибвна читање онога што су записали. Изношење ставова ,,за и против,, пружа могућност наставка разговора о повезивању бајке са животним искуством.

Да ли нешто доживљено у бајци можеш да повежеш са неким својим животним искуством? Да ли сте ви некада били у таквој ситуацији да будете неприхваћени? На који начин би се ти понео у неприлици у којој је било „ ружно паче,,?Јеси ли ти ,можда, некад некога повредио-ла а због чега ти је касније било жао?Како си се ти тада осећао-ла?

**Завршни део часа:** Избор најлепше илустрације. Улогу жирија имају ученици трећег и четвртог разреда.

**Домаћи задатак**: Ученици који нису илустровали бајку за домаћи добијају задатак да методом стрипа, , у неколико сличица илуструју одломак по слободном избору са облацима у којима је замишљени дијалог између ликова из бајке за које су се определили да их нацртају. Уз мотивациону напомену да ћемо следећег часа изабрати најлепши ,,стрип,,., а да ће улогу жирија имати најмлађи ученици чије су илустрације они оцењивали.